আমাদের পরম সৌভাগ্য, বাংলাদেশের আধুনিক চারুশিল্পের প্রথম ও দ্বিতীয় প্রজন্মের গুণী শিল্পীদের শিক্ষক হিসেবে পেয়েছিলাম। তখন অধ্যক্ষ ছিলেন শিল্পী আমিনুল ইসলাম। নানা বিভাগের গুণী শিক্ষকদের মধ্যে ছিলেন – পেইন্টিংয়ে কাজী আবদুল বাসেত, রফিকুন নবী, মাহবুবুল আমিন ও ফরিদা জামান, ছাপচিত্রে সফিউদ্দীন আহমেদ, মোহাম্মদ কিবরিয়া, আবুল বারক আলভী এবং জাপান থেকে ফিরে এ-বিভাগে যোগ দেওয়া অধ্যাপক মাহমুদুল হক, ভাস্কর্যে আবদুর রাজ্জাক ও হামিদুজ্জামান খান, গ্রাফিক ডিজাইনে কাইয়ুম চৌধুরী ও সমরজিৎ রায় চৌধুরী, প্রাচ্যকলায় হাশেম খান ও আবদুস সাত্তার, কারুকলায় জুনাবুল ইসলাম ও আবদুল জববার এবং মৃৎশিল্পে মীর মোস্তফা আলী, শামসুল ইসলাম নিজামী ও মরণচাঁদ পাল। এই নামি শিক্ষকদের অনেকেই আজ আর বেঁচে নেই।